La franja litoral més propera a la línia de costa pateix una elevada pressió antròpica que va molt més enllà de les activitats pesqueres i marisqueres que gestiona la Direcció General de Pesca i Afers Marítims.
Aquesta situació fa encara més necessària la intervenció de l'Administració per estructurar i distribuir de manera coherent i sostenible les diverses activitats d'àmbit pesquer professional i recreatiu que s'hi desenvolupen.
La Política Pesquera Comuna (PPC), aprovada pel Reglament (UE) 1380/2013 del Parlament Europeu i del Consell, d'11 de desembre, constitueix el marc general de regulació en matèria de pesca de la Unió Europea i té com objectiu, entre d'altres establerts en el seu article 2, garantir que les activitats pesqueres siguin ambientalment, econòmicament i socialment sostenibles, partint de l'aplicació d'una gestió amb enfocament ecosistèmic i procurant assegurar una explotació dels recursos biològics marins vius que permeti el restabliment i manteniment de les poblacions capturades en uns nivells capaços de produir el Rendiment Màxim Sostenible (RMS).
El marisqueig de garotes en qualsevol de les tres espècies d'interès comercial, Paracentrotus lividus, Sphaerechinus granularis i Arbacia lixula, és una activitat extractiva tradicionalment implantada en les comarques de Girona que en els darrers anys ha estat molt revaloritzada en l'àmbit comercial fins al punt que, tant la seva captura i comercialització com el seu consum, s'han estès a la resta del litoral català.
Prioritàriament, es tracta d'una activitat professional per l'interès comercial de l'espècie, tot i que amb caràcter complementari les garotes són objecte de captura per al consum propi per part dels pescadors de pesca recreativa sotmesos a les disposicions del Decret 109/1995, de 24 de març, de regulació de la pesca recreativa.
Fins ara, l'activitat d'explotació de les garotes ha estat regulada per l'Ordre ARP/436/2008, de 8 d'octubre, per la qual es regula la recollida de garotes al litoral català.
Aquest Pla estableix unes limitacions a l'extracció de garotes calculades en base a una explotació marisquera dirigida exclusivament al litoral de les comarques de Girona.
En els darrers anys s'ha produït un important increment de la demanda de mercat de la garota al temps que la captura i el consum d'aquesta espècie de gran interès gastronòmic s'ha estès per la resta del litoral català.
La limitació de llicències establerta per l'Ordre ARP/436/2008, relacionada amb l'explotació del àmbits territorials de les confraries de pescadors de Girona, s'ha vist sobrepassada per les sol·licituds de pescadors del litoral central i sud de Catalunya, on les abundants poblacions de garota no havien estat explotades.
Les possibilitats d'extracció de garotes basades en avaluacions de poblacions efectuades amb posterioritat a l'any 2008 fan necessari procedir a l'increment de disponibilitat de permisos que, per a un millor aprofitament marisquer, cal adaptar al Rendiment Màxim Sostenible.
Es tracta d'una activitat marisquera molt selectiva adreçada a unes espècies molt concretes que ofereixen unes molt bones possibilitats de gestió.
Tot i això, essent una activitat de pesca professional que afecta un reduït nombre d'unitats extractives, de poca dimensió econòmica i sense impactes significatius sobre els hàbitats i altres espècies no objecte de la captura, cal encabir-la dins del previst en l'article 9 del Decret 118/2018, de 19 de juny, sobre el model de governança de la pesca professional a Catalunya i procedir a l'aprovació d'un Pla de gestió sense comitè de cogestió.
D'altra banda, avaluacions encarregades per la Direcció General de Pesca i Afers Marítims a la Universitat de Barcelona en relació a la proliferació de les garotes en determinades zones on no han estat explotades professionalment han posant de manifest la necessitat d'establir mecanismes de control de les poblacions per evitar depredacions excessives sobre les espècies vegetals que constitueixen la dieta de les garotes i evitar d'aquest manera l'aparició de zones de "blancalls" en les superfícies rocoses, de difícil recuperació.
Vist l'anterior, cal establir noves mesures tècniques de gestió del marisqueig professional de les garotes en el marc del Decret 118/2018, de 19 de juny, sobre el model de governança de la pesca professional a Catalunya i que tinguin com a àmbit geogràfic de referència la totalitat del litoral català.
La nova regulació ha de permetre tant la gestió sostenible de les poblacions de garotes en aquelles zones on es trobin en un nivell correcte de densitat, com una explotació intensiva en zones puntuals on aquestes espècies puguin constituir, per excés de població, un desequilibri ecosistèmic.
Pel que fa a la pesca recreativa, la seva regulació està continguda en el Decret 109/1995, de 24 de març, l'article 27.1, el qual preveu que el Departament d'Agricultura, Ramaderia i Pesca pot establir vedes per a determinades espècies.
D'acord amb aquesta previsió, es considera necessari aplicar el mateix període de veda que s'estableix per al marisqueig professional de les garotes a les captures efectuades en la pesca recreativa amb la finalitat de protegir les espècies objectiu durant una època en què el seu poc interès comercial no en justifica la captura, al temps que s'actua sobre la gestió sostenible del recurs.
En conseqüència, a proposta de la Direcció General de Pesca i Afers Marítims, i en ús de les atribucions que m'han estat conferides d'acord amb l'article 9.6 del Decret 118/2018, de 19 de juny, i l'article 27.1 del Decret 109/1995, de 24 de març,
Aprovar el Pla de gestió per al marisqueig de garotes que consta en l'annex.
El programa socioeconòmic d'aquest pla es pot consultar al lloc web del departament competent en matèria de pesca.
Establir un període de veda per a les captures de pesca recreativa de les espècies de garotes Paracentrotus lividus, Sphaerechinus granularis i Arbacia lixula entre l'1 d'abril i el 30 de setembre de cada any.
L'incompliment del que disposa aquesta Ordre se sancionarà d'acord amb el que estableix el títol VIII de la Llei 2/2010, de 18 de febrer, de pesca i acció marítimes.
L'activitat de pesca recreativa de garotes es regeix pel Decret 109/1995, de 24 de març, de regulació de la pesca marítima recreativa (DOGC núm. 2040 de 21.4.1995), i el Decret 100/2000, de 6 de març, pel qual s'unifiquen les llicències de pesca recreativa (DOGC núm. 3096, de 10.3.2000).
Es deroga l'Ordre ARP/436/2008, de 8 d'octubre, per la qual es regula la recollida de garotes al litoral català (DOGC núm. 5234 de 13.10.2008).
Pla de gestió per al marisqueig professional de garotes al litoral català.
Àmbit d'aplicació i durada del Pla de gestió per al marisqueig professional de garotes al litoral català (d'ara endavant, Pla).
1.1 El pla de gestió s'aplica al marisqueig professional de garotes, en les tres espècies d'interès comercial, Paracentrotus lividus, Sphaerechinus granularis i Arbacia lixula en el litoral català, comprès entre la frontera amb França i la desembocadura del riu Sènia.
La durada del Pla és de cinc anys, a comptar des de l'entrada en vigor d'aquesta disposició, revisable després del tercer any i prorrogable com a màxim fins al 30 de juny de 2030, inclòs, que és quan finalitza el període transitori per al busseig extractiu en apnea permès fins a aquesta data pel Reial Decret 550/2020, de 2 de juny, pel qual es determinen les condicions de seguretat de les activitats de busseig.
2.1 La campanya d'extracció de garotes s'inicia el dia 1 d'octubre de cada any i finalitza el dia 31 de març de l'any següent.
2.2 L'horari de recollida de garotes és el comprès entre la sortida i la posta del sol.
2.3 Es prohibeix la recollida de garotes durant els mesos d'abril a setembre, ambdós inclosos i fora de l'horari establert en l'apartat 2.2.
La talla mínima de recollida segons l'espècie és la següent:
Aquestes talles fan referència a la longitud del diàmetre màxim del cos, sense pues, i el mètodes de mesura i el procediments de control sobre la mida o el pes es determinaran d'acord amb l'Ordre ARP/174/2004, de 19 de maig, per la qual s'estableix el procediment específic per al control de les talles mínimes reglamentades dels recursos marins (DOGC núm. 4147, de 4.6.2004).
Per als mariscadors/es professionals s'estableix una quota màxima diària de 150 kg. Aquesta quantitat podrà reduir-se en determinades zones o àmbits territorials atenent a l'estat del recurs o als usos i costums locals relatius a l'explotació del recurs.
Requisits per a la recollida de garotes
5.1 El marisqueig professional de garotes s'efectua exclusivament mitjançant immersió en apnea.
Com a embarcacions de suport de l'activitat extractiva es poden utilitzar exclusivament embarcacions de les llistes 3a i 4a del registre de la flota pesquera operativa.
5.2 No obstant l'establert en l'apartat anterior, els/les pescadors/es professionals enrolats/des en les embarcacions del cens d'arts menors de la flota pesquera operativa que disposin de llicència de mariscador/a de 1a classe, poden dedicar-se a la recollida de garotes amb garotera tradicional des de l'embarcació com a captura complementària a la resta d'espècies autoritzades per a la seva modalitat i sense la necessitat de disposar del permís especial regulat en l'apartat 6.
5.3 La recollida de garotes s'ha de realitzar exclusivament a mà o amb garotera.
La garotera és un ormeig tradicional de pesca que consisteix en un pal de longitud variable, l'extrem del qual està dotat d'un dispositiu per recollir les garotes sense afectar el seu entorn.
Es prohibeix l'ús d'estris que no permetin la recollida selectiva dels individus, així com els equips autònoms o semiautònoms de respiració subaquàtica.
5.4 Es prohibeix la recollida de garotes a profunditats superiors als 7 metres.
5.5 Durant la recollida de les garotes, el transport per mar i fins a l'arribada a port de les embarcacions de suport, tant per a la pesca recreativa com per al marisqueig professional, es prohibeix la tinença a bord de botelles d'aire comprimit o altre gas respirable, compressors o qualsevol dispositiu que pugui permetre la respiració autònoma o semiautònoma sota l'aigua.
5.6 Es prohibeix l'emmagatzemament de garotes dins les aigües marines, ja sigui a l'interior de ports, en llacunes, en aigües resguardades o a mar obert.
Per al marisqueig professional, un cop efectuada la recollida de les garotes, s'ha d'iniciar immediatament el circuit de comercialització.
Si en algun punt del circuït s'ha de procedir a l'emmagatzemament de les garotes, s'ha de fer en un establiment autoritzat d'acord amb les normes tecnicosanitàries exigides per als productes de la pesca destinats a consum humà.
Permís especial per al marisqueig de garotes
6.1 A l'empara de l'article 9.3 de la Llei 2/2010, de 18 de febrer, i l'article 5.3 c) del Decret 118/2018, de 19 de juny, per a la pràctica del marisqueig de garotes objecte d'aquest Pla de gestió, cal disposar d'un permís especial que es concedeix per resolució de la persona titular de la direcció general competent en matèria de pesca i afers marítims i que acompanya la llicència de mariscador.
6.2 El permís especial ha de contenir les dades següents:
a) Dades personals de la persona interessada.
b) Llista d'espècies que es poden capturar.
c) Zones en què s'autoritza l'exercici de l'activitat.
d) La resta de condicions que es puguin establir per a l'exercici de l'activitat.
6.3 El permís especial té una durada màxima de 6 mesos l'any i es concedeix únicament als pescadors que disposin de la llicència de mariscador de 1a o 2a classe que estableix els articles 2 i 3 del Decret 9/1987, de 15 de gener, sobre cria i recollida de marisc, que estiguin afiliats a les confraries de pescadors de l'àmbit territorial de Catalunya i que el sol·licitin a través de les confraries respectives.
6.4 El nombre màxim de permisos especials per al marisqueig de garotes l'establirà anualment la direcció general competent en matèria de pesca i afers marítims, a proposta de la Comissió de seguiment prevista en el punt 9, en funció de les avaluacions de poblacions de garotes o de les millors dades científiques disponibles.
6.5 Abans del 31 de juliol de cada any, les confraries de pescadors han de trametre a la secretaria de la Comissió de seguiment a què fa referència l'apartat 9 les sol·licituds rebudes prèviament i seleccionades segons els criteris de prioritat següents:
a) Sol·licitants que hagin disposat de permís especial durant l'any anterior i hagin tingut dedicació a l'activitat, acreditada mitjançant vendes en llotja.
b) Antiguitat en l'afiliació a la confraria de pescadors.
6.6 En el cas que el nombre de sol·licituds de permisos especials superi el nombre total de permisos disponibles, s'atendran prioritàriament les persones sol·licitants que no hagin estat sancionades per resolució ferma en via administrativa durant els dos anys anteriors al de la sol·licitud per infraccions en matèria de pesca o marisqueig.
6.7 Per motius de lluita contra la sobrepoblació de garotes que pugui produir-se en zones concretes, quan vingui avalada per dictàmens científics i pugui posar en perill l'equilibri ecosistèmic, per resolució de la persona titular de la direcció general competent en matèria de pesca i afers marítims, es podran atorgar permisos especials per a la captura intensiva de garotes, dirigits a revertir la situació.
Aquests permisos especials no estaran subjectes a les limitacions de període, captures/dia o àmbits territorials previstos en el Pla.
Gestió del marisqueig professional
7.1 El marisqueig professional de garotes s'ha de realitzar dins l'àmbit territorial de la confraria de pescadors a la qual pertany el/la mariscador/a.
No obstant això, es pot ampliar l'àmbit territorial autoritzat sempre que hi hagi acord entre les confraries implicades.
Els acords entre confraries s'hauran de notificar a la secretaria de la Comissió de seguiment per tal que puguin ser incorporats a les resolucions d'atorgament del permís especial.
7.2 Les garotes han d'anar emparades per la guia de circulació corresponent des del lloc de desembarcament fins a la llotja pesquera on s'han de procedir al pesatge, la generació de la nota de primera venda, l'envasat i l'etiquetat del producte.
La direcció general competent en matèria de pesca i afers marítims establirà un programa de seguiment cientificotècnic continuat sobre l'estat de les poblacions de garotes de les zones d'explotació que permeti una gestió adaptativa en el marc de les mesures tècniques de gestió previstes en aquest Pla.
9.1 Es constitueix una comissió de seguiment formada per 3 persones representants, una de cadascun dels àmbits següents:
- Administració: una persona representant de la direcció general competent en matèria de pesca i afers marítims, la qual actua com a secretaria de la Comissió de seguiment.
-Sector pesquer: una persona representant del sector pesquer vinculat al Pla de gestió.
-Comunitat científica: una persona representant del col·lectiu científic amb coneixements especialitzats en seguiment de garotes.
9.2 Les persones representants a la Comissió de seguiment són designades per resolució de la persona titular de la direcció general competent en matèria de pesca i afers marítims.
9.3 La Comissió de seguiment, d'acord amb les dades del programa de seguiment cientificotècnic, les observacions procedents de la inspecció i el control de l'activitat, els resultats econòmics de la pesquera i els coneixements dels seus membres, valora l'evolució de la campanya i emet propostes de modificació a la gestió de l'activitat i de reducció de l'esforç pesquer, mitjançant un informe raonat adreçat a la persona titular de la direcció general competent en matèria de pesca i afers marítims.
9.4 La comissió de seguiment pot emetre propostes sobre:
- L'atorgament de permisos especials, mitjançant l'anàlisi de les sol·licituds, prèviament seleccionades per les confraries de pescadors;
- El desplegament i l'ajustament adaptatiu del programa socioeconòmic del pla;
- Els protocols de recollida de dades inclosos en el seguiment cientificotècnic;
- Implantació d'incentius de conservació;
- Altres mesures de reducció d'esforç com l'establiment mesures de gestió per zones i períodes determinats de l'activitat o limitació de captures.
9.5 La comissió de seguiment es reuneix almenys dues vegades l'any i tantes vegades com sigui proposat pels seus membres.
9.6 A les sessions de la comissió de seguiment hi poden assistir persones externes, en qualitat d'observadores, amb veu, però sense vot.
Les persones interessades en assistir a les reunions en qualitat d'observadores han de sol·licitar-ho de forma motivada a través de la secretaria de la Comissió de seguiment.
9.7 En cas que fos necessari adoptar un sistema de votació, aquest es regeix per l'article17 del Decret 118/2018, de 19 de juny, sobre el model de governança de la pesca professional a Catalunya.